“Ypynary jako oꞌwaine,
morokon ywykatoꞌkon mapyitaꞌton.
Awu moꞌko jumynano ꞌwa waturupotake.
Irombo ajepanoꞌnamon me amy terapa ytan oꞌwaine,
moꞌja ro ajekosaine iwaitoꞌme.
Moꞌko iporono oty eneponen aꞌkanano moꞌko man.
Apyiry upijan ero nono,
aneneꞌpa tywairy ke,
anukutyꞌpa tywairy ke enapa.
Amyjaron te mukuꞌsaton,
ajekosaine iwairy ke,
otaine iwairy man ke enapa.
“Aꞌsakaꞌpa anoꞌpaine wa.
Woꞌtake rapa oꞌwaine.
Koꞌi terapa yjenekeꞌtan ero nono.
Amyjaron te kanetaꞌton.
Nuro irombo awu wa.
Amyjaron enapa moꞌja ro nuro maitaꞌton.
Moro kurita mukuꞌtaꞌton moꞌko yjumy ta ywairy,
moro yta awairykon,
moro otaine ywairy enapa.
Moꞌko ywykatoꞌkonymbo ukuꞌnenymbo,
apyinamonymbo enapa ypynanen me man.
Moꞌko ypynanen pynatan moꞌko yjumy.
Awu enapa sipynatake.
Wonepotake iꞌwa.”
“Moꞌko Judas,
moꞌko Iskariot kapyn te,
wykaꞌpo Iꞌwa:
“Jopoto,
oꞌtonoꞌme ko naꞌna ꞌwa monepotan,
ero nono ꞌwa kapyn te?”
Jesus wykaꞌpo ejuꞌtoꞌme:
“Moꞌko ypynanen moro yjauran apyitan.
Moꞌko yjumy kynipynatan.
Iꞌwa kynyꞌtan naꞌna.
Ekosa kynemandan naꞌna.
Moꞌko ypynapyn moro yjauran anapoꞌiꞌpa man.
Moro anetarykon auranano,
yjauran kapyn moro man.
Moꞌko yjemoꞌnenymbo jumynano auran te moro man.
“Moro wara wykaje oꞌwaine,
ajekosaine noro yjaꞌta.
Moꞌko kariꞌna epanoꞌnen te,
moꞌko Tamusi aꞌkary,
moꞌko yjety ta moꞌko jumynano kynemoꞌtan inoro ajemepataꞌton paꞌporo oty poko.
Paꞌporo morokon ywykatoꞌkonymbo otykon poko atuwaroꞌmataꞌton rapa.
“Saraꞌme amano sinoja ajekosaine.
Moro yjekosano saraꞌme aino syja oꞌwaine.
Ero nono ꞌwa yry wara anyryꞌpa oꞌwaine wa awu.
Kytesykaton.
Kytetyꞌkaton.
Ero wara ywykary tota oꞌwaine man:
‘Wyꞌsa.
Woꞌtake rapa te oꞌwaine.’
Ypynary jako rypo oꞌwaine,
tawaꞌpore maitory moꞌko jumynano ꞌwa ywytory poko.
Moꞌko jumynano irombo poto me man ykoꞌpo.
Erome ro sekarityi terapa oꞌwaine,
moro iwoꞌkapyry uwaporo.
Iwara ro iwoꞌkapyry jako mamyikataꞌton.
Pyime noro ajerupaꞌpaine waitake.
Ero nono jopotory irombo kynoꞌsan terapa.
Oꞌto te yjyry upijan.
Ero nono ꞌwa te moro yꞌwa moꞌko jumynano pynary ukutyry man.
Moꞌko jumynano wykatoꞌkonymbo wara ro yꞌwa oty kapyry ukutyry enapa man ero nono ꞌwa.
Ajawondoko.
Kaꞌmakon ero wyino.”